ലിൻഡ ബ്ലെയർ

ലിൻഡ ഡെനിസ് ബ്ലെയർ (ജനനം: ജനുവരി 22, 1959) ഒരു അമേരിക്കൻ നടിയും ആക്ടിവിസ്റ്റുമാണ്. ദി എക്സോർസിസ്റ്റ് (1973) എന്ന ഹൊറർ സിനിമയിലെ റീഗൻ മാക്നീൽ എന്ന കഥാപാത്രത്തെ അവതരിപ്പിച്ച  അവർക്ക് ഒരു ഗോൾഡൻ ഗ്ലോബ് പുരസ്കാരം ലഭിക്കുകയും അതോടൊപ്പം അക്കാദമി പരുസ്കാരത്തിന് നാമനിർദ്ദേശം ചെയ്യപ്പെടുകയും ചെയ്തു. സിനിമ അവളെ ഒരു ഹൊറർ ഐക്കണും സ്‌ക്രീം ക്വീനും ആയും സ്ഥാപിക്കുകയും എക്സോർസിസ്റ്റ് II: ദി ഹെറെറ്റിക് (1977) എന്ന തുടർചിത്രത്തിൽ ഇതേ കഥാപാത്രത്തെ അവതരിപ്പിച്ചുകൊണ്ട്  അവൾ സാറ്റേൺ അവാർഡിന് നാമനിർദ്ദേശം നേടുകയും ചെയ്തു.

 ആദ്യകാല ജീവിതം 
മിസോറിയിലെ സെന്റ് ലൂയിസ് നഗരത്തിൽ ജെയിംസ് ഫ്രെഡറിക്ക്, എലിനോർ (മുമ്പ്, ലീച്ച്) ബ്ലെയർ ദമ്പതികളുടെ മകളായി 1959 ജനുവരി 22 നാണ് ലിൻഡ ഡെനിസ് ബ്ലെയർ ജനിച്ചത്. അവൾക്ക് ഡെബി എന്ന പേരിൽ ഒരു മൂത്ത സഹോദരിയും ജിം എന്ന ജ്യേഷ്ഠനുമുണ്ട്. ബ്ലെയറിന് രണ്ട് വയസ്സുള്ളപ്പോൾ, നേവി ടെസ്റ്റ് പൈലറ്റായി സേവനമനുഷ്ടിച്ചിരുന്ന  പിതാവ് ഒരു എക്സിക്യൂട്ടീവ് റിക്രൂട്ടറായി ജോലി നേടിയതോടെ ന്യൂയോർക്ക് നഗരത്തിൽ ജോലിയിൽ പ്രവേശിക്കുകയും കുടുംബത്തെ കണക്റ്റിക്കട്ടിലെ വെസ്റ്റ്പോർട്ടിലേക്ക് താമസം മാറ്റുകയും ചെയ്തു. അവളുടെ മാതാവ് വെസ്റ്റ്പോർട്ടിൽ ഒരു റിയൽ എസ്റ്റേറ്റ് പ്രതിനിധിയായി  ജോലി ചെയ്തു. അഞ്ചാം വയസ്സിൽ ഒരു ബാല മോഡലായി പ്രവർത്തിക്കാൻ അവസരം ലഭിച്ച ലിൻഡ, സിയേഴ്സ്, ജെ.സി. പെന്നി, മാസി ഡിപ്പാർട്ട്മെൻറ് സ്റ്റോറുകളുടെ കാറ്റലോഗുകൾ എന്നിവയിലും വെൽച്ചിന്റെ മുന്തിരി ജാമുകൾക്കും മറ്റ് വിവിധ കമ്പനികൾക്കുമായി ഏകദേശം 70-ലധികം പരസ്യങ്ങളിലും പ്രത്യക്ഷപ്പെട്ടു. ന്യൂയോർക്ക് ടൈംസിലെ അച്ചടി പരസ്യങ്ങളുടെ പരമ്പരയ്ക്കായി ബ്ലെയർ ആറാം വയസ്സിൽ കരാർ ഉറപ്പിച്ചു. അതേ പ്രായത്തിൽ തന്നെ കുതിര സവാരി പഠിക്കാൻ തുടങ്ങിയ ലിൻഡ പിന്നീട് പരിശീലനം ലഭിച്ച ഒരു കുതിരസവാരിക്കാരിയായി.

 അവലംബം